З тых часоў прайшло больш за дзесяць гадоў. Магнаты, што пацярпелі ад дзеянняў палітычных супернікаў, зноў адбудаваліся і зажылі ў дастатку. І толькі ганарысты муж Ганны Паўліны не здолеў нават за такі працяглы час аднавіць сваю гаспадарку. Ганна Паўліна ўзялася за няўдзячную і цяжкую працу па аднаўленні маёнткавай гаспадаркі. Вось дзе карыснымі аказаліся тыя навыкі і веды, якія набыла яна да замужжа. Мала-памалу пані Ябланоўская выплачвала пазыкі, выкупала закладзеныя маёнткі і працягвала на практыцы вывучаць законы эканомікі, праводзячы эксперыменты. З мужам сустракалася зрэдку. Верагодна, па ўзаемнай дамоўленасці кожны жыў так, як хацеў, і не перашкаджаў іншаму.